Metropolisieman skiet vermeende rowerArgieffoto ŉ Johannesburgse metropolisiebeampte het Maandag in die vroeë oggendure ŉ gewapende man in ŉ huis in Rosettenville geskiet. Hoofsupt. Wayne Minnaar, woordvoerder van die metropolisie, het gesê die 51-jarige sersant het omstreeks 03:20 verby ŉ huis in Langstraat gery. “Die inwoners het die beampte gesien en na hom toe gehardloop om hulp te ontbied,” het Minnaar gesê. “Daar was ses gewapende mans. Een is in sy ken geskiet.” Die ander vyf verdagtes het met ŉ voertuig weggejaag en hul gewonde makker agtergelaat. Hy is na ŉ hospitaal geneem vir behandeling. Volgens Minnaar het die vyf verdagtes met nege selfone, ŉ skootrekenaar, ‘n televisiestel en ŉ onbekende bedrag kontant gevlug. Nie een van die inwoners is tydens die voorval beseer nie. Die voorval word deur die polisie ondersoek.